ལྕང་སྐྱའི་ལྟ་མགུར་

ལྕང་སྐྱའི་ཨ་མ་ངོ་ཤེས་ཀྱི་ལྟ་མགུར།   

ཟབ་མོ་རྟེན་འབྱུང་གི་དེ་ཉིད་ངོ་མཚར། །
ཇི་བཞིན་རྗེན་པ་རུ་སྟོན་པའི་བླ་མ། །
བཀའ་དྲིན་འཁོར་མེད་དེ་སྙིང་དབུས་བཞུགས་ཤིག །
གང་དྲན་ཐོལ་བྱུང་གི་ཚིག་གསུམ་སྨྲའོ། །
ཨ་མ་རྒན་མོ་དེ་ཡུན་རིང་སྟོར་བའི། །
བུ་ཆུང་སྨྱོན་པ་ང་ཇི་ཞིག་ལྟར་ཏེ། །
ཨ་མ་དྲིན་ཆེན་དེ་ལྷན་ཅིག་འདུག་པ། །
ངོ་མ་ཤེས་པ་དེ་ཤེས་ལ་ཁད་སྣང་། །
ཇོ་ཇོ་རྟེན་འབྱུང་དེས་ལྐོག་ཏུ་བསྙད་པས། །
ཡིན་ཡིན་མིན་མིན་དེ་ཨེ་ཡིན་སྙམ་མོ། །
གཟུང་འཛིན་སྣ་ཚོགས་འདི་ཨ་མའི་འཛུམ་བག །
སྐྱེ་འཆི་འཕོ་འགྱུར་འདི་ཨ་མའི་རྫུན་ཚིག །
བསླུ་མེད་ཨ་མ་ཡིས་ཁོ་བོ་བསླུས་སོ། །
ཇོ་ཇོ་རྟེན་འབྱུང་དེས་སྐྱོབ་པར་རེ་འོ། །
རྣམ་པ་གཅིག་ཏུ་ན་ཨ་མ་རྒན་མོ། །
ཁོ་ནའི་དྲིན་གྱིས་ནི་གྲོལ་བར་རེ་སྟེ། །
གཟུང་འཛིན་འདི་ཀོ་ཉིད་འདི་ལྟར་ཡིན་ན། །
དུས་གསུམ་རྒྱལ་བས་ཀྱང་སྐྱོབ་ཐབས་མི་འདུག །
འགྱུར་བ་སྣ་ཚོགས་འདི་འགྱུར་མེད་ཨ་མའི། །
རྣམ་འགྱུར་ཡིན་པས་ན་གྲོལ་རྒྱུ་འདུག་གོ །
ཅིར་ཡང་མ་གྲུབ་པའི་བརྗོད་མེད་ཨ་མའི། །
ཅིར་ཡང་བརྫུ་བ་ཡི་ཕར་བརྟེན་ཚུར་བརྟེན། །
འདི་ཀ་ཙམ་ཞིག་ལ་གོ་རྒྱུ་འདུག་གོ ། 
ཕ་རྒན་བཙལ་བས་ནི་མ་རྙེད་པ་དེ། །
མ་རྒན་རྙེད་པ་ཁོ་ཡིན་པར་འདུག་པས། །
ཨ་མའི་པང་ནས་ནི་ཕ་རྒན་རྙེད་པས། །
ཕ་མ་དྲིན་ཅན་གྱིས་བུ་ང་སྐྱོབ་སྐད། །
གཅིག་མིན་གཞན་མིན་གྱི་ཨ་མའི་བཞིན་རས། །
ཇོ་ཇོ་རྟེན་འབྱུང་གི་མེ་ལོང་ནང་ན། །
ཟིན་པ་མེད་ཚུལ་གྱིས་ཡོད་ཡོད་འདྲ་སྟེ། །
སྨྱོན་པ་ང་འདྲས་ནི་རྟོག་དཔྱོད་མ་ཞུགས། །
ཀླུ་སྒྲུབ་ཟླ་གྲགས་ཀྱིས་ཞལ་ཆེམས་རླུང་བསྐུར། །
འཇམ་དཔལ་སྙིང་པོ་ཡི་བྱ་ཞིག་བཏང་བས། །
ཐག་རིང་འཚོལ་བ་ཡི་དཀའ་ལས་བཤོལ་ནས། །
ལྷན་ཅིག་གནས་པ་ཡི་མ་རྒན་མཐོང་རེ། །
ད་ལྟ་རང་རེ་ཡི་བློ་གསལ་འགའ་ཞིག །
ཚུགས་ཐུབ་བདེན་གྲུབ་སོགས་བརྡ་ལ་ཞེན་པས། །
སྣང་བ་ལིངས་ལིངས་འདི་རང་སོར་བཞག་ནས། །
དགག་རྒྱུ་རྭ་ཅན་ཞིག་འཚོལ་བར་སྣང་སྟེ། །
སྒྲིབ་བྲལ་ཨ་མ་ཡི་བཞིན་རས་དེ་ན། །
ལང་ལང་ལིང་ལིང་འདི་ཡོད་སྐད་མི་འདུག ། 
གནད་འགགས་མ་ཕིགས་པའི་བཤད་བཤད་མང་ཡང་། །
ཨ་མ་རྒན་མོ་དེ་བྲོས་དོགས་འདུག་གོ །
ཡོད་ཞིག་ཡོད་མོད་ཀྱང་ད་ལྟའི་འདི་འདྲའི། །
རོང་རོང་འགལ་འདུ་ཅན་ཡིན་ཚོད་མི་སྣང་། །
ཕ་མ་མཛའ་གཅུགས་ཀྱི་འབྲལ་མེད་བག་ཕེབས། །
འཇམ་འཇམ་སྐྱིད་སྐྱིད་ཅིག་ཡིན་པར་སྣང་ངོ་། །
བྱེ་མདོ་རྣམ་རིག་དང་ཤར་གསུམ་མཁན་པོས། །
ཨ་མ་གླང་ཆེན་གྱི་ཐལ་དཀར་གཟུགས་ལ། །
བེམ་པོ་འཛུམ་རིས་ཀྱི་རྒྱ་སྟག་ཁྲ་བོ། །
འཛིན་པ་ཀླད་མེད་ཀྱི་སྤྲེའུ་སྨྱོན་པ། །
གཉིས་མེད་ཚུགས་ཐུབ་ཀྱི་དོམ་བུ་དར་མའི། །
ཐ་སྙད་སྣ་ཚོགས་ཤིག་འདོགས་པར་བྱེད་ཀྱང་། །
ཨ་མ་རྒན་མོ་དེ་སྟོར་ནས་འདུག་གོ །
ས་རྙིང་ཀར་འབྲུག་གི་མཁས་གྲུབ་མང་པོས། །
གསལ་སྟོང་འཛིན་མེད་ཀྱི་རང་གི་རིག་པ། །
ཀ་དག་ལྷུན་གྲུབ་ཀྱི་ཀུན་བཟང་རང་ཞལ། །
མ་བཅོས་ལྷན་སྐྱེས་ཀྱི་ཕྱག་རྒྱ་ཆེན་པོ། །
ཡོད་མིན་མེད་མིན་ཀྱི་ཁས་བླང་བྲལ་སོགས། །
སྣ་ཚོགས་ཐ་སྙད་ཀྱི་ཞལ་ཕོ་སྒྲོགས་ཀྱང་། །
གཤིས་ལུགས་ཐིགས་པོ་ཞིག་ཡིན་ན་ལེགས་ཏེ། །
མཛུབ་མོ་འཛུགས་པ་དེ་ཅི་ཞིག་ཡིན་ཨང་། །
ཕྱི་དོན་མ་བཤིག་པས་བློ་ཚུབས་མི་དགོས། །
དོན་སྨྲ་སྡེ་གཉིས་རྣམས་དགྱེས་དགྱེས་མཛོད་ཅིག །
རང་རིག་མ་ཡིན་ཀྱང་ཚད་གཞལ་འཐད་པས། །
རྣམ་རིག་སྨྲ་བ་ཀུན་དགྱེས་དགྱེས་མཛོད་ཅིག །
རང་མཚན་མ་གྲུབ་ཀྱང་རྟེན་འབྲེལ་བཀྲ་བས། །
ཤར་གསུམ་མཁན་པོ་ཀུན་དགྱེས་དགྱེས་མཛོད་ཅིག །
གསལ་སྟོང་མི་འགལ་བས་བཟུང་ཀྱང་ཆོག་གི །
སློབ་བཤད་རྒྱུད་འཛིན་རྣམས་དོགས་ཆུང་མི་དགོས། །
ཀ་ནས་དག་ན་ཡང་བཟང་ངན་འཐད་པས། །
རིག་འཛིན་ཞིག་པོ་རྣམས་བཟང་ཞེན་མི་དགོས། །
བཅོས་ནས་བསྒོམ་ན་ཡང་ལྷན་སྐྱེས་འཆར་བས། །
རྟོགས་ལྡན་རྒན་པོ་རྣམས་ཨུ་ཚུགས་མི་དགོས། །
ཡོད་མེད་སྤྲོས་བྲལ་དེ་ཁས་བླངས་ཆོག་པས། །
རྟོག་གེ་མགོ་མཁྲེགས་རྣམས་ཚབ་ཚུབ་མ་བྱེད། །
འོན་ཀྱང་གཞུང་ལུགས་ལ་སྦྱངས་པ་ཆུང་རྣམས། །
ཐ་སྙད་སྦྱོར་ཚུལ་ཞིག་མ་མཁྱེན་ཡིན་སྲིད། །
ཁོ་བོ་ཁྱེད་ཅག་ལ་མི་གུས་མ་ལགས། །
ཕོག་ཐུག་བྱུང་ན་ནི་བཟོད་པར་མཛོད་ཅིག །
ཁོ་བོ་ཀུན་ཤེས་ཀྱི་ཤར་པོ་མིན་ཡང་། །
ཕ་མེས་གཞུང་ལུགས་ཀྱི་རྟ་ཕོ་བཟང་པོ། །
རྟག་སྦྱོར་གུས་སྦྱོར་གྱིས་ཞོན་ཚུལ་མཁས་པས། །
གཅིག་རྡུགས་འཕྲང་ལས་ནི་ཐར་བར་རེའོ། །
འཚོལ་དགོས་མི་འདུག་སྟེ་འཚོལ་མཁན་རང་ཡིན། །
བདེན་པར་མི་ཞེན་ཏེ་བརྫུན་པ་ཉིད་ཡིན། །
བརྫུན་པ་མི་བདོག་སྟེ་བདེན་པ་རང་ཡིན། །
ཆད་མིན་རྟག་མིན་ལ་ངལ་གསོས་ཆོག་གོ །
ཨ་མ་མ་མཐོང་ཀྱང་མིང་ཙམ་ཞིག་གིས། །
ཕ་མ་དྲིན་ཅན་དེ་ཡུན་རིང་སྟོར་བ། །
གམ་ན་འདུག་པ་བཞིན་འཕྲད་པར་སྣང་གི །
ཀླུ་སྒྲུབ་ཡབ་སྲས་དེ་བཀའ་དྲིན་ཆེ་འོ། །
བློ་བཟང་གྲགས་པ་དེ་བཀའ་དྲིན་ཆེ་འོ། །
དྲིན་ཅན་བླ་མ་དེ་བཀའ་དྲིན་ཆེ་འོ། །
བཀའ་དྲིན་གཟོ་ཐབས་སུ་ཨ་མ་མཆོད་དོ། །
སྐྱེ་མེད་བརྗོད་བྲལ་གྱི་ཨ་མ་རྒན་མོས། །
རིག་པའི་བུ་ཆུང་དང་ལྷན་ཅིག་འཛོམ་ནས། །
ཀུན་བཟང་སྤྱོད་པ་ཡི་དགའ་སྟོན་ཆེན་པོས། །
མ་རྒན་འགྲོ་བ་ཀུན་གཏན་བདེར་འཁྲིད་དོ། །
ཨེ་མ་ལ་རོལ་བའི་རྡོ་རྗེ། །
ཨ་འོ་ལ་སྐྱིད་པའི་རྐང་བྲོ། །
འོ་ན་ལ་འདི་རུ་བརྡུང་ནས། །
ཨ་ཧོ་ཡ་དཀོན་མཆོག་མཆོད་དོ། ། 
ཞེས་ཨ་མ་ངོ་ཤེས་ཀྱི་བརྫུན་ཚིག་བྲག་ཆའི་སྒྲ་དབྱངས་འདི་ཡང་དབུ་མ་ཆེན་པོ་ལ་ལྷག་པར་མོས་པའི ༧ ལྕང་སྐྱ་རོལ་བའི་རྡོ་རྗེས་སྤྲུལ་བའི་གནས་མཆོག་རི་བོ་རྩེ་ལྔར་སྨྲས་པའི་ཡི་གེ་པ་ནི་དགེ་སློང་དགེ་ལེགས་ནམ་མཁའོ།།   །།